Ultimul pas formal: Conferința președinților din Parlamentul European a validat numirea Laurei Codruța Kovesi la șefia Parchetului European

Liderii de grupuri politice din Parlamentul European au validat, în Conferința președinților, numirea Laurei Codruța Kövesi în funcția de procuror-șef al Parchetului European (EPPO), fiind făcut în acest fel ultimul pas formal, anunță PLUS într-un comunicat.

Dacian Cioloș, președintele PLUS și al grupului Renew Europe și unul dintre susținătorii lui Kovesi, a participat miercuri, 16 octombrie, la Conferința Președinților din Parlamentul European, afirmă că ”este un moment important și simbolic pentru România”.

„Am hotărât împreună cu președintele parlamentului și cu președinții celorlalte grupuri politice să validăm numirea doamnei Kovesi ca șefă a Parchetului European după ce și Consiliul a convenit să o susțină. Este un moment important și simbolic pentru România că lupta împotriva fraudei și corupției care aduc atingere fondurilor publice ale Uniunii Europene va fi condusă de o româncă pentru următorii șapte ani. Felicitări, Laura Codruța Kovesi! Ai șansa de a construi de la zero Parchetul European (EPPO) și sunt sigur că o vei face cu competență și cu responsabilitate”, a declarat Dacian Cioloș.

Context. Parchetul European trebuie să fie înființat și operațional până în noiembrie 2020. În acest sens, era o urgență numirea procurorului-șef european. Fiind prima persoană care ocupă această funcție, Laura Codruța Kövesi va avea sarcina de a organiza de la zero EPPO, iar atribuțiile sale în cei șapte ani de mandat vor consta în special în construirea structurii administrative și operaționale a Parchetului și stabilirea unor bune relații de lucru cu autoritățile judiciare naționale.

Parchetul European va fi un organism independent al Uniunii Europene, responsabil cu investigarea, urmărirea penală și trimiterea în judecată a autorilor infracțiunilor împotriva intereselor financiare ale Uniunii Europene.